Oficialusis leidinys 304 E , 01/12/2005 p. 0383 - 0386



P6_TA(2005)0052 Veiksmai prieš badą ir skurdą Europos Parlamento rezoliucija dėl veiksmų prieš badą ir skurdą Europos Parlamentas, - atsižvelgdamas į 2004 m. rugsėjo 20 d. 111 vyriausybių, įskaitant visas ES valstybes nares pasirašytą Niujorko Deklaraciją dėl veiksmų prieš badą ir skurdą, - atsižvelgiant į 2000 m. rugsėjo 8 d. JT Tūkstantmečio deklaraciją, kuria nustatomi Tūkstantmečio vystymosi tikslai, kaip bendri tarptautinės visuomenės sukurti kriterijai kovai su skurdu ir JT tūkstantmečio projektą "Investicijos į plėtrą - praktinis planas siekiant įgyvendinti Tūkstantmečio vystymosi tikslus", paskelbtą 2005 m. sausio 18 d. Briuselyje, - atsižvelgiant į 2002 m. JT prekybos ir plėtros konferencijos pranešimą apie mažiausiai išsivysčiusias šalis, pavadinimu "Bėgant iš skurdo spąstų", - atsižvelgdamas į Darbo tvarkos taisyklių 108 straipsnio 5 dalį, A. kadangi nuo ypač didelio skurdo kenčia daugiau nei milijardas žmonių, kurių dienos išlaidos yra mažiau nei 1 JAV doleris, o vienam žmogui tenkančių metinių pajamų tarp pasaulio skurdžiausių ir turtingiausių šalių skirtumas per pastaruosius 25 metus padidėjo daugiau nei du kartus, B. kadangi pagalba, skolų sumažinimas ir prekyba yra susiję ir visi šių trijų elementų veiksmai siekiant veiksmingos plėtros turi papildyti vienas kitą, C. kadangi siekiant Tūkstantmečio vystymosi tikslų, reikia bent du kartus padidinti tarptautiniu mastu teikiamos pagalbos dydį (šiuo metu tai sudaro 50 milijardų JAV dolerių), o du trečdaliai besivystančių šalių daugiau išleidžia skolų valdymui, nei pagrindinėms socialinio pobūdžio paslaugoms, D. kadangi ES ir jos valstybės narės atsilieka nuo Tūkstantmečio tikslų įsipareigojimų vykdymo, o visos šalys išskyrus keturias valstybes nares dar turi pasiekti 0,7 % nuo BVP dydžio skiriamą sumą plėtrai skatinti, E. kadangi 2005 m. didžiojo aštuoneto valstybių vyriausybių pirmininkavimo metu, bus susitelkiama ties Afrika ir klimato kaita, JT peržiūra dėl menkos pažangos siekiant Tūkstantmečio vystymosi tikslų ir PPO Honkongo ministrų susirinkime gruodžio mėnesį, kuris yra svarbus momentas Dohos plėtros derybų raundo procese, bus prisiimti didžiausi iššūkiai, F. kadangi Ekonominio bendradarbiavimo ir plėtros organizacija (EBPO) besivystančias šalis suskirsto į penkias kategorijas, priklausomai nuo vienam asmeniui tenkančio BVP, iš kurių vargingiausiomis laikomos mažiausiai išsivysčiusios šalys; kadangi ES ir dauguma valstybių narių skirstydamos paramą plėtrai vargingiausioms šalims nesuteikia prioriteto, Pagalbos lygmenys ir efektyvumas 1. išreiškia didelį susirūpinimą dėl fakto, kad praėjus penkeriems metams po to, kai JT patvirtino Tūkstantmečio vystymosi tikslus, šalyse į pietus nuo Sacharos dykumos nebuvo pasiekta ir net neinama keliu, siekiant bent vieno iš aštuonių Tūkstantmečio vystymosi tikslų iki numatytos datos 2015 m.; pabrėžia, kad tarptautinei bendruomenei stipriai nepadidinus savo pagalbos plėtrai tiek kokybine, tiek kiekybine prasme, Tūkstantmečio tikslų bus nepasiekta daugelyje mažiausiai išsivysčiusių šalių, ypač į pietus nuo Sacharos esančiose šalyse; 2. sveikina keturias ES valstybes nares [1] kurios viršijo 0,7% nuo BVP dydžio skiriamą sumą plėtrai skatinti, giria penkias valstybes nares [2], kurios numatė datas šiam pagalbos užjūrio plėtrai (PUP) dydžiui pasiekti, o ypač tas naująsias valstybes nares, kurios žymiai padidino savo plėtros pagalbai skiriamus biudžetus; likusias valstybes nares, kurios nepasiekė šio dydžio ir nenustatė laiko jam pasiekti, ragina tai nedelsiant atlikti; 3. ragina Komisiją pasinaudoti savo būsimu komunikatu dėl plėtros finansinių įsipareigojimų peržiūros, siekiant kaip galima daugiau valstybių narių pasiūlyti 0,7% tikslą pasiekti iki 2010 m., o naujosioms valstybėms narėms nustatyti tolesnę datą; ragina įsteigti tarpinius kasmetinius tikslus PUP didinti, kuriuos stebėtų Bendrųjų reikalų ir išorinių santykių taryba (GAERC) arba Ekofinas; 4. atkreipia dėmesį į vykstančią diskusiją ir įvairias iniciatyvas dėl "naujoviškų plėtros finansavimo mechanizmų"; ragina Komisiją ir ES valstybes nares tolimesnį dėmesį kreipti į visų rūšių tokio tipo iniciatyvas, tiek visuomenines, tiek privačias, privalomas arba savanoriškas, įvairiapusiškas arba ribotas; pabrėžia, kad visi tokie fondai papildomai prie vyriausybių įsipareigojimų, privalo 0,7% savo BVP skirti PUP; 5. apgailestauja, kad 2003 m. tik 2,4 % iš ES pagalbos plėtrai išmokų buvo paskirta pradiniam mokymui, o 3,8% sveikatos apsaugai, nepaisant nuolatinių Parlamento raginimų, kad tokios išmokos sudarytų bent 20 %; ragina Komisiją pagerinti savo indėlį siekiant Tūkstantmečio vystymosi tikslų užtikrinant, kad pagalba sveikatos apsaugai ir švietimui bus žymiai padidinta; 6. ragina geriau panaudoti egzistuojančią pagalbą, ypač pergrupuojant prioritetus, naikinant prisirišimą prie donorų ir tarptautiniu mastu sujungiant fondus, kas leistų skirti papildomų lėšų vargingiausioms šalims; skatina dvišalius ir daugiašalius donorus suderinti savo veiksmų tvarką, derinti pagalbą pagal šalies nuosavus prioritetus ir siekti apčiuopiamų rezultatų; 7. pakartotinai pabrėžia poreikį, minimą EB steigimo sutarties 178 straipsnyje, Bendrijai nuolat vykdyti įvertinimus naudojantis ex-ante poveikio tyrimais, ar jos numatytiems plėtros politikos tikslams nekenkia kitų politikos kryčių vykdymas; 8. pripažįsta, kad neegzistuoja visiems atvejams tinkamo būdo sprendžiant skurdo problemą, tačiau ragina prisiimti ilgalaikius politinius įsipareigojimus, laikytis skaidrumo ir atskaitomybės principų, siekiant panaikinti korupciją, kaupti pajėgumus siekiant atsakingo vadovavimo bei partnerystės tarp visų dalyvaujančių pusių; 9. ragina ES ir jos valstybes nares užtikrinti, kad pagalba plėtrai būtų skiriama skurdui mažinti ir siekti Tūkstantmečio vystymosi tikslų; ragina ES imtis vadovaujančio vaidmens skubiai įgyvendinant JT Tūkstantmečio projektą "Investicijos į plėtrą - praktinis planas siekiant įgyvendinti Tūkstantmečio plėtros tikslus"; 10. šiame kontekste ragina Komisiją įtraukiant naujas dideles įmokas į biudžetą, ES išmokas plėtrai vykdyti efektyviau ir matomiau, kad ES teikiama pagalba globalių iniciatyvų atveju būtų priešakyje, ypatingą dėmesį atkreipiant į Tūkstantmečio projekto siūlymus iniciatyvai Quick Win (aprūpinimas tinklais, kuriais galima apsisaugoti nuo maliariją platinančių parazitų bei vaistais nuo maliarijos, pradinių mokyklų mokesčio panaikinimas bei smulkių žemdirbių aprūpinimas trąšomis), kas padėtų greitai ir visaapimančiai pagerinti milijonų žmonių besivystančiose šalyse gyvenimo sąlygas; Skolų sumažinimas 11. pabrėžia, kad visi kreditoriai, o ypač tarptautinės institucijos ir nacionalinės vyriausybės turi sutikti palaipsniui naikinti besivystančio pasaulio skolas, suteikdamos pirmenybę mažiausiai išsivysčiusioms šalims; ragina Komisiją ir valstybes nares imtis vadovaujančio vaidmens daugiašalių ir dvišalių forumų metu raginant panaikinti besivystančių šalių užsienio skolas; 12. sveikina didžiojo aštuoneto šalių ir kitų ES valstybių narių parodytą pavyzdį įsipareigojant sumažinti dvišales ir daugiašales skolas vargingiausioms pasaulio šalims iki 100 %; 13. pabrėžia, kad sumažinant skolas prioritetas turėtų būti suteikiamas mažiausiai išsivysčiusioms šalims, kurioms skolų sumažinimas yra būtinas siekiant Tūkstantmečio vystymosi tikslų; atkreipia dėmesį, kad skolų sumažinimas turėtų būti vykdomas tik toms vyriausybėmis, kurios laikosi žmogaus teisių ir tinkamo vadovavimo principų, bei tik su sąlyga, kad lėšos gautos sumažinus skolas bus panaudotos remti vargingiausiems bendruomenės nariams; Tarptautinė prekyba 14. mano, kad laisva, nešališka ir skatinanti plėtrą daugiašalė prekybos sistema yra veiksmingas mechanizmas šalinant bado ir skurdo priežastis; ragina ES skatinti tokią sistemą, kuri padėtų naikinti skurdą tuo pačiu užtikrinant geresnę prieigą prie rinkos vargingiausioms šalims bei suteikti tinkamą su prekybą susijusią techninio pobūdžio pagalbą, įskaitant pajėgumų telkimą siekiant padidinti iš prekybos kylančias galimybes plėtrai; 15. pabrėžia poreikį besivystančioms šalims ginti savo neišsivysčiusį žemės ūkio sektorių ir pažymi, kad vargingiausioms šalims negali būti taikomi reikalavimai abipusiai liberalizuoti prekybą; 16. ragina ES imtis konkrečių veiksmų prieš skurdą, užtikrinant prekybos nuoseklumą, plėtrą skatinantį bendradarbiavimą ir bendrą žemės ūkio politiką, siekiant išvengti bet kokios tiesioginės arba netiesioginės neigiamos įtakos besivystančių šalių ekonomikai; Išvada 17. ragina ES ir tarptautinę bendruomenę Tūkstantmečio vystymosi tikslų nelaikyti galutiniais tikslais, o tik pusiaukele siekiant įveikti visišką skurdą; *** 18. paveda Pirmininkui perduoti šią rezoliuciją Tarybai, Komisijai, valstybių narių ir šalių kandidačių vyriausybėms bei parlamentams, AKR-ES Tarybai ir Jungtinei parlamentinei asamblėjai, Jungtinėms Tautoms, Afrikos Sąjungai, Tarptautiniam valiutos fondui, Pasaulio bankui, didžiojo aštuoneto valstybių vadovams ir Paryžiaus klubo valstybių narių vyriausybėms. [1] Danija (0,84 %), Nyderlandai (0,81 %), Liuksemburgas (0,8 %), Švedija (0,7 %). [2] Belgija (iki 2010 m.), Suomija (iki 2010 m.), Prancūzija (iki 2012 m.), Ispanija (iki 2012 m.), Jungtinė Karalystė (iki 2013 m.). --------------------------------------------------